Wexford

Wexford (irsk Loch Garman) er ein by i Republikken Irland. Han er det administrative senteret i County Wexford og ligg nær søraustspissen av Irland. Namnet er sett saman av gammalirsk escir og norrønt fjǫrthr, og tyder ‘fjorden ved veisene/mudderslettene’. Det irske namnet Loch Garman tyder ‘innsjøen til (elva) Garma’. Byen ligg på sørsida av Wexford Harbour, ved ein fjord danna av elva Slaney. Han vart grunnlagd av vikingar omkring år 800. På grunn av dei vanskelege forholda med stadige endringar i sandbankane har hamna ikkje hatt stor kommersiell suksess. Derfor vart det på byrjinga av 1900-talet laga til ei ny hamn om lag 20 km lenger sør. Opphavleg heitte denne Rosslare Harbour, men i dag har ho namnet Rosslare Europort. Ho er ei djupvasshamn, som ikkje vert påverka av tidvatn og straumar. Alle store skip nyttar denne hamna, medan Wexford hamn berre vert nytta av fiskebåtar og andre mindre fartøy. Byen følgjer hamna langs fjorden og elva, med ei hovudgate som går meir eller mindre parallelt med vasskanten. Hovudgata er om lag halvannan kilometer lang, og har fleire namn i løpet av denne strekninga. Nesten alle butikkar i sentrum av byen ligg langs denne gata. Wexford er forbunde til Dublin via jernbane og hovudvegen N11 (E1). Ei stor bru, ei av dei lengste i Irland, går frå Wexford by til den andre sida av fjorden. Kjelder Bakgrunnsstoff Offisiell nettstad